
Abda község Önkormányzata képviselő – testületének 

11/2009.(III.26.) 

 r e n d e l e t e
Abda község sportjáról 

Abda község Önkormányzatának képviselő – testülete a helyi önkormányzatokról szóló 1990. évi LXV. törvény 16.§. (1) bekezdésében, valamint a sportról szóló 2004. évi I. törvény 55. §. (6) pontjában foglalt felhatalmazás alapján az alábbi rendeletet alkotja: 

A rendelet célja 

1. §
Abda község Önkormányzata (a továbbiakban: Önkormányzat) jelen rendelettel segíteni kívánja - annak társadalmi hasznosságára figyelemmel - a testkultúra és az egészségvédelem alapját képező sportolás helyi közéletben való terjedését a testneveléshez és sportoláshoz fűződő jog biztosítása, az erkölcsi-fizikai nevelés, és a személyiségfejlesztés előmozdítása céljából. Önkormányzat támogatja továbbá a civil szervezetek keretében kifejtett sporttevékenységet, illetve biztosítja a testkultúra fejlesztését szolgáló képzés minél szélesebb feltételrendszerét.  Jelen rendelet célja Abda községben a helyi adottságoknak, valamint a hatályos szabályozásnak megfelelően a sporttal kapcsolatos feladatok, valamint a község költségvetésében a sportfeladatok ellátására rendelt pénzeszközök elosztására vonatkozó elvek rögzítése, meghatározása. 

A rendelet hatálya 

2. §
(1) A rendelet személyi hatálya kiterjed Abda község Önkormányzatának közigazgatási területén működő, az önkormányzati támogatás bármely formájában részesülő, vagy az Önkormányzattal az 1.§ szerinti célok megvalósítása érdekében együttműködő sporttal, testneveléssel foglalkozó valamennyi sportszervezetre, illetve egyéb gazdálkodó vagy társadalmi szervezetre, természetes személyre.
(2) A rendelet tárgyi hatálya kiterjed az Önkormányzat által ellátott kötelező és önként vállalt, sporttal kapcsolatos feladatokra, a sportfeladatok ellátására rendelt pénzeszközök felhasználására, illetve az Önkormányzat által üzemeltetett sportlétesítményekre. 

Az Önkormányzat sporttal kapcsolatos feladatai 

3. §
 (1) Az Önkormányzat figyelemmel a vonatkozó törvényi rendelkezésekre, illetőleg a község sportfejlesztési koncepciójára: 

- meghatározza a helyi sportfejlesztési koncepciót, és gondoskodik annak megvalósításáról, 

- együttműködik a helyi sportszervezetekkel, 

- fenntartja és működteti a tulajdonát képező sportlétesítményeket, 

- megteremti az iskolai testnevelés, az iskolai sportkörök működésének és sporttevékenység gyakorlásának feltételeit, 
- segíti a sportrendezvények lebonyolítását, különös tekintettel a családok, a hátrányos helyzetű társadalmi csoportok, valamint a fogyatékosok sportjára, 

- biztosítja a közoktatás keretén belül a mindennapos testnevelés feltételeit, 

- szerepet vállal a sporttal, az egészséges életmóddal kapcsolatos felvilágosító tevékenység szervezésében, közreműködik a sport népszerűsítésében, a mozgás gazdag életmóddal kapcsolatos sporttudományos felvilágosító tevékenység szervezésében, 

- támogatja a sportolók utánpótlás-nevelését, 

- megállapítják a helyi adottságoknak megfelelően a sporttal kapcsolatos részletes feladatokat és kötelezettségeket, valamint a költségvetésükből a sportra fordítandó összeget.
(2) Az önkormányzat kiemelt célnak tekinti a mindennapos testedzés megvalósítását az általa fenntartott közoktatási intézményekben, melynek tárgyi és személyi feltételeit az Önkormányzat biztosítja. 

A Sportfeladatok ellátásának rendje 

4. §
 (1) A sporttal kapcsolatos hatásköröket Abda község Önkormányzatának képviselő – testülete, illetve az e rendeletben meghatározottak szerint a képviselő - testület, valamint a polgármester gyakorolja. 

(2) A sporttal kapcsolatos jogszabályokban, a jelen rendeletben és a sportkoncepcióban meghatározott feladatok végrehajtását Abda – Börcs – Ikrény községek Körjegyzőségének hivatala végzi. 

(3) Az iskolai testneveléssel, diáksporttal kapcsolatos feladatokat a közoktatási intézmények, iskolai sportkörök, diáksport-egyesületek látják el, a sportreferens koordinálásával. 

5. §
(1) Az Önkormányzat az alábbi sportlétesítményeket tartja fenn és működteti: 

a.) sportpálya (Kistöltés u.) 
b.) Tornaterem (Szent István u. 28.) 
c.) Tornaszoba (Ifjúság u. ) 
d.) Ifjúság utcai sportpálya 
(2) Az Önkormányzat által fenntartott és működtetett sportlétesítmények üzemeltetéséről saját szervezeti keretben, illetve üzemeltetési megállapodás alapján részben vagy egészben társadalmi szervezet (sportszervezet) útján gondoskodik. 

A sportfeladatok finanszírozása és elszámolása
7. §
(1) A sportfeladatok ellátásához rendelt előirányzat összegét a képviselő – testület a község éves költségvetéséről szóló rendeletében határozza meg. 

(2) A sporttámogatásokra vonatkozó döntését a képviselő - testület pályázati eljárás keretében minden évben a Pénzügyi Bizottság (a továbbiakban Bizottság) javaslatát figyelembe véve határozat keretében hozza meg szakmai szempontok és a jelen rendeletben meghatározott kiemelt célok figyelembevételével, legkésőbb az Önkormányzat költségvetéséről szóló rendelet megalkotását követő 90 naptári napon belül. 

(3) A támogatási javaslat megalkotásakor a Bizottság, illetve a támogatások odaítélésekor a képviselő - testület az alábbi kiemelt célokat veszi figyelembe: 

a.) az utánpótlás - nevelés, 

b.) az eredményesség, 

c.) helyi, saját nevelésű sportolók játéklehetőségének biztosítása
c.) a látogatottság, 

d.) a népszerűség, 

d.) a fogyatékosok sportja, 

e.) a szabadidősport versenyek és 

f.) a kiemelt szintű sportversenyek támogatása. 

(4) A sportszervezetek, társadalmi szervezetek, természetes személyek (a továbbiakban: pályázók) által benyújtott pályázatnak tartalmaznia kell a tárgyévet megelőzően megvalósult, valamint az adott évben tervezett versenyek számát, az ezekhez kapcsolódóan felmerülő költségeket, tevékenységének ismertetését, valamint sportszervezet, társadalmi szervezet esetén a szervezeti keretén belül sportoló, általa nyilvántartott gyermek, utánpótlás korú és felnőtt versenyzők számát. A pályázók kötelesek külön részletes és igazolható adatokkal alátámasztott írásbeli tájékoztatást nyújtani a tárgyévet megelőző naptári évben kapott és felhasznált tagdíjak, pénzbeli támogatások, természetbeni támogatások értékéről, valamint a sporttevékenységgel kapcsolatban szerzett egyéb bevételeik összegéről, értékéről (a továbbiakban: bevétel). 

(5) Amennyiben a pályázó a tárgyévet megelőző évben támogatásban részesült, úgy tárgyévi pályázata akkor érvényes, ha az önkormányzatnak a 7/2008. (III.27.) rendeletében foglaltaknak eleget tesz. 
8. §
Záró rendelkezések
Jelen rendelet a kihirdetése napján lép hatályba. 


Szabó Zsolt 






Dr. Weller Tamás


polgármester






      körjegyző
A rendelet kihirdetésre került Abdán, 2009. március 26-án.

